हमर धान के कटोरा छत्तीसगढ़ हा अब शराब में नहावथे। शराब के बिकरी हा अतका होगे हे के भट्ठी वाला मन नोट ला गिन नई सकत हे। सरकार हा कतको अभियान चलाथे के जनता ह शराब ल छोड़ देवय कहिके, ओतके शराब ह बाढ़त हे। केहे जाय तब शराब ले बेकार चीज तो कुछु नई हे। एकरे सेती सड़क दुरघटना मे मरत हें। घर म लड़ई- झगड़ा माते हे। शराब बर पइसा नई मिलय तब चोरी करथें, लूटत हे अऊ दू नम्बर के काम करके शराब म उड़ावत हे। जब ले छत्तीसगढ़ म एक रुपया किलो मा चावल मिले ला शुरु होइसे तब ले शराब के बिकरी हा अऊ बढ़ गे हवय। कतको मनखे मन तो अपन राशन कारड ल गहना धर दे हवय। काबर के बेरा-बेरा म पिये बर पइसा मिलत राहय। जतका भी अपराध, लड़ई झगड़ा, हत्या, मारपीट, घर मे दुरमत के साथ जतका गलत बेवहार पाबे सब्बो के जिम्मेदार शराब ह आय। लोगन मन ल सोचना चाही के आखिर शराब पिये ले हमला का मिलथे। वहीं पइसा के मिठाई, समोसा, साग भाजी, अच्छा-अच्छा चीज घर ले जाहीं तब घर वाले मन कतका खुश होही एखर कल्पना करना चाही। सबले बड़े बात ये होही के घर म जानही के शराब ल छोड़ देहे कहिके। तब ओतके बेरी घर ह आधा स्वर्ग बन जाही अऊ घर में अतका खुश होही सब झन ओखर बयान नई करे जा सकय। शराब पिये ले धन-धरम, इज्जत सब बर्बाद हो जाथे। शराबी मन के समाज में घलो कोई इज्जत नई राहय। वो हा कतको अच्छा बात करही लोगन यही कइहिं के वो तो शराबी हे छोड़ ओखर बात ला। मैं ह एक अनुभव करे हाववं के जऊन शराबी के इज्जत ह समाज में गिर जाये रहिथे। समाज या गांव के मन जान डारथे के ये हा शराब ल छोड़ दे हवय कहिके तब ओतके जल्दी ओखर सनमान ह बढ़ जाथे अऊ सब जघा इज्जत पाय बर धर लेथे। शराब ह शरीर ल चलनी बना डारथे। शराब के आदत ह जऊन ह अच्छा तकदीर वाले रहिथे तेखरे ह छूटथे। नहीं तब जीव ल लेके रहिथे। घर में भले खाय बर नई रइहि फेर शराब जरूरी रहिथे। एखर आदत ह अतका खराब होथे। मैं ह शराब छोड़ के रद्दा ल बताना चाहत हौं। मोर नियम ल धर के शराबी मन से निवेदन हे के एक बेर परयास करै। एखर से अगर उंखर शराब के आदत ह छूट जाही तौ मैं धन्य हो जाहूं। कोई भी तिहार आथे मंदिर जाथन ऊंहा भगवान में दू ठन नारियल चढ़ा शराब ल छोड़त हाववं येमा मोर सहयोग करहू अऊ आशीरवाद देहू। अऊ होगे तब हमर गांव मे य आस-पास में बहुत ही सम्मानित व्यक्ति, संत, महात्मा, भागवताचार्य, पुरोहित, शास्त्र के ज्ञाता के साथ जतका अच्छा व्यक्ति हो ओखर चरण में भी दू ठन नरियर रख के शराब छोड़ के संकल्प ले लय तब कोई दू मत नई हे, के शराब नई छूटहि। एखर बर थोड़ा सा अपन आप ल संकल्प मे बांध के रखे बर परही। अऊ ये सोचय के शराब पिये ले पइसा के बरबादी के सिवाय का होथे। घर म कलह मात जाथे, विवाद होथे, शराब छोड़े के कोई दिन बादर नई राहय। जतका बेरी जागेस ततका बेरी बिहनिया वाले किस्सा हे। संकल्प लेबर कोई दिन पतरा वतरा के कोई जरूरत नई हे। तुरंत संकल्प लिए जा सकत हे। बने सुघ्घर नहा-धो के पूजा पाठ करके संकल्प ले लो। तब देखहू तुंहर जिनगी में खुशीच खुशी हे। हमर धरमधाम के नगरी धमधा मे होय रहिसे तेला बतावत हाववं। हमन गांव वाले मिलके प्रकाण्ड विद्वान पं.जालेश्वर महाराज के भागवत कराएन। ये ह फरवरी 2007 के बात ए। भागवत के समाप्ति के दिन पं. जालेश्वर महराज हा कहिस के आप मन सब मिलके अतेक अच्छा भागवत करायेव। मोर अतके कहना हे के मोर सेती कम से कम जतका हो सकय आज समापन के बेला में अपन दुव्र्यसन के त्याग करव। तब महूं ल अच्छा लगही। अतका केहे के देरी रहिसे बहुत आदमी मंच ले अपन-अपन दुव्र्यसन ला छोड़े के संकल्प ले डारिन। आज भी वो दिन याद हे जब महूं ह उही दिन ले सब्बो दुव्र्यसन ल छोड़ रेहेंव। आखिर में मोर मानना हे, के शराब हा अशांति, कलह, गरीबी, अपराध के जड़ आय। येला जतका जल्दी होवय छोड़ देवव अऊ तन, मन, धन परिवार में सुख शांति आवय अइसे परयास करहूं तहां ले देख हूं छोड़इया मन के घर ह स्वर्ग बने म देरी नई लागय।
प्रदीप ताम्रकार
तमेरपारा धमधा
hne_Deva npi_Deva san_Deva